
****

**ΔΕΛΤΙΟ ΤΥΠΟΥ**

**Επιτυχημένη η εκδήλωση για τη διασύνδεση της ακαδημαϊκής εκπαίδευσης με την αγορά εργασίας** **που διοργάνωσε το Τμήμα Επιστήμης Ζωικής Παραγωγής του Π.Θ.**

Με μεγάλη επιτυχία πραγματοποιήθηκε η εκδήλωση με θέμα **«Σύνδεση του Τμήματος Επιστήμης Ζωικής Παραγωγής με την αγορά εργασίας»**, που διοργάνωσε το Τμήμα Επιστήμης Ζωικής Παραγωγής, της Σχολής Γεωπονικών Επιστημών του Πανεπιστημίου Θεσσαλίας στις **03/04/2024, στο συγκρότημα Γαιόπολις**, στη Λάρισα. Η εκδήλωση διεξήχθη με υβριδικό τρόπο, με φυσική παρουσία και εξ αποστάσεως και συγκέντρωσε το ενδιαφέρον πλήθους συμμετεχόντων, μεταξύ των οποίων φοιτητές, μέλη ΔΕΠ, επαγγελματίες του χώρου και εκπρόσωποι επιχειρήσεων.

Η διοργάνωση πραγματοποιήθηκε με πρωτοβουλία της Επιτροπής Πρακτικής Άσκησης του Τμήματος, με σκοπό την ενίσχυση της σύνδεσης της ακαδημαϊκής κοινότητας με την αγορά εργασίας, την ενημέρωση των φοιτητών σχετικά με τις επαγγελματικές προοπτικές του κλάδου και την ανάπτυξη διαύλων συνεργασίας με παραγωγικούς φορείς.

Το Τμήμα Επιστήμης Ζωικής Παραγωγής είναι ένα τμήμα πενταετούς φοίτησης που απονέμει ενιαίο και αδιάσπαστο τίτλο σπουδών μεταπτυχιακού επιπέδου (integrated master). Η ύπαρξή δύο μόνο τέτοιων Τμημάτων, πανελλαδικά με το ένα εξ αυτών να βρίσκεται στη Θεσσαλία, έχει σαν συνέπεια την εύκολη και γρήγορη την απορρόφηση των πτυχιούχων του Τμήματος από την αγορά εργασίας.

Την έναρξη της εκδήλωσης χαιρέτισε ο πρόεδρος του Τμήματος Επιστήμης Ζωικής Παραγωγής, καθηγητής **Δρ. Δημήτριος Καντάς**, ο οποίος αναφέρθηκε στη σημασία της εκδήλωσης για την ακαδημαϊκή και επαγγελματική εξέλιξη των φοιτητών, καθώς και στη διαρκώς αυξανόμενη ανάγκη για εξειδικευμένους επιστήμονες στον τομέα της ζωικής παραγωγής.

Στο πρώτο μέρος της εκδήλωσης έγινε αναφορά από εκπροσώπους του Πανεπιστημίου στα θέματα:

* «Πρακτική Άσκηση ΤΕΖΠ: ευκαιρία σύνδεσης με τον παραγωγικό ιστό», από την **Δρ. Ελένη Μαλισσιόβα Αν. Καθηγήτρια ΤΕΖΠ** και Πρόεδρο της Επιτροπής ΠΑ ΤΕΖΠ ΠΘ,
* «Πρακτική Άσκηση με Αμειβόμενο Πρόγραμμα ΕΣΠΑ», από την **κα. Τσιάντου Στελλίνα Γραφείο Πρακτικής Άσκησης ΠΘ**,
* «Επαγγελματικές προοπτικές αποφοίτων του Τμήματος Επιστήμης Ζωικής Παραγωγής», από τον **Δρ. Θεμιστοκλή Γιαννούλη Επικ. Καθηγητή ΤΕΖΠ ΠΘ** και
* «Η εμπειρία της Πρακτικής Άσκησης στο ΤΕΖΠ», **κα. Σοφία Μπερέτη, τελειόφοιτη ΤΕΖΠ ΠΘ**.

Στο δεύτερο μέρος, εκπρόσωποι από επιχειρήσεις και οργανισμούς παρουσίασαν τις δραστηριότητές τους, τις ανάγκες σε εξειδικευμένο προσωπικό και τις ευκαιρίες που προσφέρονται για φοιτητές και αποφοίτους, ενισχύοντας τη διασύνδεση με τον κλάδο. Μεταξύ των συμμετεχόντων φορέων ήταν οι:

* Βιοζωική Κτηνιατρική Διάγνωση, **Δρ. Τσελεπίδης Σταύρος**,
* Ζαχαράκης Κτηνιατρικά Α.Ε., **Δρ. Ντέμκα Αικατερίνη**,
* ANEL - Μελισσοκομικός Εξοπλισμός – ANEL Honey Park, **κα. Παντελάκη Σωτηρία-Ελευθερία,**
* LYTRAS - Παραγωγή και εμπόριο γαλακτοκομικών προϊόντων, **κα. Ονάσογλου Χριστίνα**,
* ΣΘΕB – Σύνδεσμος Θεσσαλικών Επιχειρήσεων και Βιομηχανιών, κ**. Χρήστος Τσιτόπουλος, Υπεύθυνος του Τμήματος Επιχειρηματικού Περιβάλλοντος και Υποστήριξης Μελών του ΣΘΕΒ**,
* ΑΝΙΜΑ - Σύλλογος προστασίας και άγριας ζωής, **κα. Άννα Μαντά**.

Ιδιαίτερη μνεία έγινε στην ανάγκη συνέχισης και ενίσχυσης τέτοιων δράσεων, που ενισχύουν το τρίπτυχο "εκπαίδευση – εμπειρία – επαγγελματική αποκατάσταση". Οι φοιτητές από την πλευρά τους εξέφρασαν την ικανοποίησή τους για το περιεχόμενο και τη δομή της εκδήλωσης, υπογραμμίζοντας τη σημασία της άμεσης επαφής με την αγορά εργασίας.

Η εκδήλωση ολοκληρώθηκε με θετικό πρόσημο και ανέδειξε, για ακόμη μια φορά, **τη δέσμευση του Τμήματος Επιστήμης Ζωικής Παραγωγής του Πανεπιστημίου Θεσσαλίας, στη δημιουργία ουσιαστικών γεφυρών μεταξύ πανεπιστημίων και αγοράς εργασίας.**